**ДО**

**Г-Н ИВАН ПОЛОВНЮК**

**ПРЕДСЕДАТЕЛ НА ДРУЖЕСТВО**

**„СВ. СВ. КИРИЛ И МЕТОДИЙ“**

**ГР. БОЛГРАД, УКРАЙНА**

**kimbolgrad@ukr.net**

**КОПИЕ ДО: ОТДЕЛ „ПРИЕМНА“**

**ДИРЕКЦИЯ „КАНЦЕЛАРИЯ“**

**АДМИНИСТРАЦИЯ НА ПРЕЗИДЕНТА**

**НА РЕПУБЛИКА БЪЛГАРИЯ**

**ОТДЕЛ „ПРИЕМНА“**

**МИНИСТЕРСКИ СЪВЕТ НА**

**РЕПУБЛИКА БЪЛГАРИЯ**

**КОМИСИЯ ПО ПОЛИТИКИТЕ ЗА**

**БЪЛГАРИТЕ В ЧУЖБИНА**

**НАРОДНО СЪБРАНИЕ**

**НА РЕПУБЛИКА БЪЛГАРИЯ**

**ПРИЕМНА НА МИНИСТЕРСТВОТО**

**НА ВЪНШНИТЕ РАБОТИ**

**ДЪРЖАВНА АГЕНЦИЯ ЗА**

**БЪЛГАРИТЕ В ЧУЖБИНА**

**УВАЖАЕМИ ГОСПОДИН ПОЛОВНЮК,**

В отговор на Ваше писмо до редица български институции относно запазването на Болградския район в Одеска област, Украйна, бих желал да Ви благодаря за Вашата родолюбива ангажираност и за предоставените аргументи и предложения. Във връзка с горното, уведомявам Ви за следното:

Министерството на външните работи следи с внимание процеса на осъществяване на административно-териториалната реформа в Украйна, част от т. нар. процес на децентрализация на властта в страната, и в частност – сведенията за евентуално разделяне и закриване на Болградски район в Одеска област.

Административно-териториална реформа предвижда да бъдат запазени съществуващите понастоящем в Украйна 24 области, Автономна република Крим и двата града с особен статут – Киев и Севастопол. Запазването им ще бъде за сметка на значително съкращаване на районите във всяка една област, които следва да са приблизително 100 за цялата страна (срещу 490 района при стартиране на реформата). Предвижда се заменянето на сегашните райони с окръзи, които ще са съставени от обединени териториални общини. Към момента, все още не са окончателно определени границите на бъдещите окръзи в Одеска област. Като цяло се предвижда новото административно-териториално разпределение в страната да бъде завършено до местните избори през есента на 2020 г.

Бих желал да Ви уверя, че Министерството на външните работи последователно отстоява правата и интересите на българската общност в Украйна, в т. ч. запазването на административно-функционалната цялост на Болградския район, както и отчитането на волеизявлението на общините, компактно населени с етнически българи, при провеждането на реформата за децентрализация на управлението.

Предприемат се необходимите интервенции, вкл. понастоящем, като на всички срещи на високо и най-високо равнище с украинската страна се отстоява съхраняването на целостта на Болградския район. Бих желал да посоча, че в рамките на телефонен разговор с президента на Украйна г-н Володимир Зеленски, проведен на 31 януари 2020 г., министър-председателят г-н Бойко Борисов изтъкна важността на запазването на административно-функционалната цялост на Болградския район в настоящите му граници като самостоятелен окръг, както и голямото значение, което има изучаването на български език за децата от този район.

Използвам повода, за да привлека Вашето внимание върху обстоятелството, че единството на нашите сънародници в Украйна и координацията между техните организации е възлово предварително условие за пълноценното упражняване на правата им, сред които тези, заложени в Закона за местното самоуправление на Украйна и Закон № 157-VIII/2015 г. на Украйна относно доброволното обединение на териториалните общини.

Бих желал да Ви уверя, че Министерството на външните работи, в рамките на своите компетенции, ще продължи да следи въпроса и да предприема активни действия с цел постигане на благоприятно решение на този въпрос за нашите сънародници в Украйна.

**С уважение,**

